text: Forventer at fem procent betaler med mobilen
  27 april 2015 kl. 13.02
  Bilka i Horsens har som det første af kædens varehuse taget Mobile Pay i brug. Varehuschef Martin Enevoldsen siger til TV SYD, at han forventer, at fem procent af kunder vil bruge den nye måde at betale på.
  Kasserne i varehuset i Horsens er forsynet med en lille boks, som kan snakke sammen med en applikation på kundens mobiltelefon. Og i stedet for at kunden skal trykke sin pin-kode og ?Godkend? på dankort-terminalen, skal de bekræfte købet med et såkaldt swipe med en finger på mobilen.
  - Vi har fået flere henvendelser fra kunder om at indføre mobil-betaling, og som et moderne varehus skal vi naturligvis have det, siger Martin Enevoldsen til TV SYD, inden han demonstrerer, hvor nemt det er.
  Dansk Supermarked, som ejer Bilka-kæden, vil også indføre mobil-betaling i de øvrige varehuse og i Føtex- og Netto-butikkerne.
  I forvejen er Horsens Kommune gået foran med mobil-betaling. Allerede nu kan man betale for kørekort, pas og bøder på biblioteket med mobilen.
  Martin Enevoldsen viser, hvordan mobil-betalingen virker. (Var.:1:09)
  